recursal/SuperWikiNEXT-32B huggingface dataset:
**Mikko Johannes Könkkölä** (s. 28. syyskuuta 1952 Helsinki) on Helsingin hovioikeuden presidentti.

Könkkölä valmistui ylioppilaaksi vuonna 1971 ja oikeustieteen kandidaatiksi vuonna 1973. Hän sai varatuomarin arvon vuonna 1978. Hän työskenteli oikeusministeriössä tutkijana 1974–1975 ja Helsingin yliopistossa vertailevan oikeustieteen assistenttina 1975–1976.

Könkkölä oli oikeusministeriössä lainsäädäntösihteerinä 1979–1981, lainsäädäntöneuvoksena 1981–1989 sekä 1991–1996 ja apulaisosastopäällikkönä sekä lainsäädäntöjohtajana 1996–2001. Hän oli vuosina 1989–1991 lainsäädäntöneuvos myös opetusministeriössä.

Könkkölä oli korkeimman oikeuden (KKO) sivutoiminen ylimääräinen esittelijä vuosina 1979–1984. Hän toimi KKO:n jäsenenä ja oikeusneuvoksena vuosina 2001–2005 ja Vaasan hovioikeuden presidenttinä 2005–2009. 1. lokakuuta 2009 Könkkölä aloitti Helsingin hovioikeuden presidenttinä.

Syksyllä 2015 Könkkölä haki vuoden 2016 alussa vapautuvaa KKO:n presidentin tehtävää.

Lähteet
-------

1. 1 2 3 4  *Kuka kukin on 2015*, s. 426–427. Helsinki: Otava. ISBN 978-951-1-28228-0.
2. ↑  Helsingin hovioikeuden presidentiksi esitetään Mikko Könkkölää  13.5.2009. Oikeusministeriö.  Arkistoitu 19.9.2015. Viitattu 1.10.2015.
3. ↑  Mölsä, Ari: Korkeimman oikeuden presidenttikisassa vain kaksi ehdokasta *Yle Uutiset*.  30.9.2015. Viitattu 1.10.2015.

  


|  |  |  |  |
| --- | --- | --- | --- |
| 
  | Edeltäjä:**Ingvar Krook** | **Vaasan hovioikeuden presidentti**2005–2009 | Seuraaja:**Olli Varila** |
**Juho Heikki Seppälä** (28. helmikuuta 1889 Asikkala – 27. huhtikuuta 1950 Helsinki) oli suomalainen lihakauppa-alan kehittäjä, kauppias, yrittäjä ja yritysjohtaja, joka sai kauppaneuvoksen arvonimen.

Seppälän vanhemmat olivat maanviljelijä Kalle Henrik Seppälä ja Saara Maria Eskola ja puolisot 1912–1918 Fanny Edit Manninen ja vuodesta 1930 Saara Vappu Viitanen. Seppälä suoritti ylemmän kansakoulukurssin Asikkalassa ja liikeapulaiskoulun iltakurssit sekä harjoitti kirjanpidon, ruotsin ja venäjän opintoja. Opintomatkoja hän teki useisiin eri maihin. Seppälä oli asiapoika ja myyjä A. Virtasen lihakaupassa Helsingissä 1907–1908, myyjä lihakauppias Jaakko Kainulaisen liikkeessä 1908, myyjä Kaarlo E. Nurmisen liikkeessä 1909 sekä sivuliikkeen ja liikkeen hoitaja, oman liha-alan tukku- ja vähittäisliikkeen pitäjä vuodesta 1911, liha-, karja- ja maataloustuotealan viejä ja tuoja 1920-luvulla Suomen, Ruotsin, Viron ja useiden muiden Euroopan maiden välillä, vuodesta 1930 A. Lönnbergin Makkaratehtaan omistaja ja johtaja sekä J. H. Seppälä Oy:n toimitusjohtaja 1944–1946 ja hallituksen puheenjohtaja vuodesta 1944. Hän omisti Stenbackan kartanon Tuusulassa ja oli *Lihakauppias*-lehden perustajia ja lehden päätoimittaja. Seppälällä oli myös useita oman alansa ja muita luottamustehtäviä. Kauppaneuvoksen arvonimen hän sai 1945.

Lähteet
-------

1. 1 2  Juho Heikki Seppälä *Biografiasampo*. Viitattu 7.8.2022.
2. ↑  Kuolleita.  *Uusi Suomi*, 29.4.1950, nro 114, s. 11. Kansalliskirjasto. Viitattu 7.8.2022.
Faustina vanhemman rintakuva Musei Capitolinissa.
**Annia Galeria Faustina**, usein **Faustina vanhempi** (lat. *Faustina Major*, noin 100 – lokakuu tai marraskuu 140 tai 141) oli roomalainen keisarinna ja Antoninus Piuksen vaimo. Hänen isänsä oli Marcus Annius Verus, joka omisti monta tiilitehdasta ja oli toiminut uransa aikana konsulina. Hän oli myös yksi Rooman vaikutusvaltaisimmista miehistä. Faustina äiti oli eräs Rupilia Faustina.

Ei tiedetä milloin Faustina meni Antoninuksen kanssa naimisiin mutta koska parilla oli tytär, joka avioitui ennen vuotta 134, on luultavaa että se tapahtui ennen vuotta 120. Liitto oli onnellinen ja Faustina sai Antoninuksen kanssa neljä lasta, joista kuitenkin vain tytär Faustina nuorempi ehti elää aikuiseksi asti. Heidän nimensä on kuitenkin tiedossa:

* Marcus Aurelius Fulvus Antoninus, kuoli ennen vuotta 138.
* Marcus Galerius Aurelius Antoninus, kuoli ennen vuotta 138.
* Aurelia Fadilla, meni naimisiin Aelius Lamia Silvanuksen kanssa. Kuoli vuonna 135.
* Annia Galeria Faustina (Faustina nuorempi, noin 130–176). Meni naimisiin Marcus Aureliuksen kanssa vuonna 145.

Vuonna 138 Antoninus nousi Rooman keisariksi ja Rooman senaatti kunnioitti Faustinaa antamalla tälle arvonimen Augusta.

Faustina kuoli vuonna 140 tai 141 ja Antoninus suri häntä kovasti. Hän korotti Faustinan jumalattareksi ja rakennutti Forum Romanumille hänelle omistetun temppelin. Antoninus perusti myös hyväntekeväisyysohjelman Faustinan muistoksi. Siinä Italian maanviljelijöille myönnettiin lainoja ja niiden koroista saadut rahat käytettiin orpotyttöjen auttamiseksi. Kolikoissa näitä tyttöjä kutsuttiin nimellä *puellae Faustinianae* (suom. *Faustinan tytöt*).

Sagalassoksesta, Turkista löydettiin vuonna 2008 suuri naisen marmoripatsas, jonka epäillään esittävän Faustinaa.

Lähteet
-------

* Arto Kivimäki ja Pekka Tuomisto: *Rooman keisarit*. Karisto, 2005. ISBN 951-23-4546-3.
* Anthony Birley: *Marcus Aurelius*. Routledge, 2000. ISBN 9780415171250. (englanniksi)
* Jona Lendering: Faustina I Livius.org.  Arkistoitu 2.7.2013. Viitattu 5.9.2009. (englanniksi)

### Viitteet

1. 1 2  Birley, s. 243
2. 1 2  Rooman keisarit s. 159
3. ↑  Rooman keisarit s. 161–162
4. ↑  Richard D. Weigel: Antoninus Pius (A.D. 138-161) De Imperatoribus Romanis - An Online Encyclopedia of Roman Emperors. Viitattu 10.7.2011. (englanniksi)
5. ↑  Paul Rincon: Head of Roman empress unearthed  14.8.2008. BBC News. Viitattu 5.9.2009. (englanniksi)

Aiheesta muualla
----------------

* Kuvia tai muita tiedostoja aiheesta **Faustina vanhempi** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Puola

 |
|  |
| Taiteenala | 
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
Corsairin valmistama modulaarinen CMPSU-620HX 80 PLUS sertifioitu virtalähde
**Corsair Gaming, Inc.** (kutsutaan yleisesti nimellä **Corsair**) on yhdysvaltalainen tietokoneiden oheislaitteita ja komponentteja valmistava yritys. Sen pääkonttori on Fremontissa Kaliforniassa, ja se on rekisteröity Delawareen.

Historia
--------

Aikaisemmin Corsair Components ja Corsair Memory -nimillä tunnettu yritys perustettiin alun perin Kaliforniassa vuonna 1994 nimellä Corsair Microsystems, ja se valmisti COASt-moduuleiksi kutsuttuja L2-välimuisteja OEM-valmistajille. Yhtiö joutui kuitenkin pian siirtymään DRAM-muistien valmistukseen, kun Intel integroi L2-välimuistin Pentium Pro -prosessoreihinsa ja lopetti näin ulkoisten COASt-moduulien tarpeen. Vuonna 2002 yhtiö alkoi toimittaa tietokoneharrastajille suunniteltuja DRAM-moduuleita, jotka sopivat harrastajien keskuudessa yleiseen ylikellottamiseen.*lähde?* Muistimoduuleiden lisäksi Corsair alkoi valmistaa vähitellen myös muita tietokoneiden komponentteja.

Tuotteet
--------

* DRAM- ja DIMM-muistit
* USB-muistit
* tietokoneiden virtalähteet
* tietokoneiden kotelot
* Ilma- ja vesijäähdyttimet prosessoreille, muisteille ja koteloille
* SSD-levyt
* Headsetit
* Mekaaniset pelinäppäimistöt
* Pelihiiret
* Hiirimatot

Aiheesta muualla
----------------

* Kuvia tai muita tiedostoja aiheesta **Corsair Gaming** Wikimedia Commonsissa

* Viralliset sivut (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Corsair Memory
**Alaşehir** on kaupunki ja piirikunta Turkin Manisan maakunnassa. Nykyinen kaupunki on historiallisen Filadelfeian paikalla. Piirikunnan asukasluku oli vuonna 2020 105 145.

Maantiede
---------

Kenan Evrenin muistomerkki.
Alaşehir sijaitsee TurkinAnatoliassa lähellä Kuzu Çayn jokea Manisan maakunnassa. Nimi Alaşehir tarkoittaa kirjavan väristä kaupunkia.

Historia
--------

Hevoskärryt kaupungin kadulla.
Antiikin ja Bysantin valtakunnan aikoihin nykyisen Alaşehirin paikalla sijaitsi Filadelfeian kaupunki. Nimensä se oli saanut perustajansa Attalos II Filadelfosin mukaan.

Suleiman ibn Kutalmiş valtasi johtamineen seldžukkeineen Fryygian seudun vuonna 1075 tai 1076. Samalla kukistui myös Filadelfeia, jonka Bysantin joukot valtasivat kuitenkin takaisin vuonna 1098. Sittemmin se muodosti tärkeän tukikohdan Bysantin tulevissa sodissa seldžukkeja vastaan. Joidenkin lähteiden mukaan vuonna 1210 kaupungin lähellä käytiin taistelu, jossa seldžukkipäällikkö Kay-Khusraw I sai surmansa keisari Theodoros I Laskarista vastaan käydyssä taistelussa. Bysanttilaiset lähteet eivät kuitenkaan tunne tapahtumaa.

Vuonna 1303 kaupunkia piirittivät Jakub I:n johtamat turkkilaiset, mutta kaupungin pelastivat katalaanien palkkasotilaat. Sitä piiritettiin vielä vuosina 1307 ja 1324. Kaupunkia ei varsinaisesti kukistettu, mutta se joutui maksamaan tribuuttia ensin Germiyanin ja myöhemmin Aydınin turkkilaisille hallitsijoille. Lopulta vuonna 1391 kaupunki kukistui viimeisenä Vähä-Aasian vapaana kreikkalaisena kaupunkina osmanisulttaani Bayezid I:n joukoille.

Vuonna 1402 sen valtasi Timur Lenk ja osmanivalta palasi seuraavan kerran Murad II:n kaudella. Kaupunki ei enää saavuttanut historiallisesti tärkeää asemaansa. Siitä tuli ensin Aydinin ja sittemmin Manisan vilayetiin kuuluneen kadan keskus. Vuonna 1890 kaupungissa asui 17 000 muslimia ja 4 000 kreikkalaista. Kreikka miehitti Alaşehirin vuonna 1919 ja se menetettiin takaisin turkkilaisille Kreikan–Turkin sodan seurauksena vuonna 1923. Kaupungista tuli sittemmin kokonaan muslimien asuttama.

Väestö
------

Turkin tilastokeskuksen mukaan Alaşehirin piirikunnan asukasluku oli vuonna 2020 105 145. Vuotuinen väestönkasvu oli 5 %. Vuonna 1945 asukasluku oli 45 792, joista 8 883 asui itse kaupungissa.

Lähteet
-------

1. 1 2 3 4 5 6  H.A.R. Gibb, J.H. Kramers, E. Levi-Provencal, J. Schacht: *Encyclopaedia of Islam (vol I A–B)*, s. 346. E.J. Brill, 1986. ISBN 90-04-08114-3.
2. ↑  Population of province/district centers, towns/villages and annual growth rate of population by provinces and districts, 2020 (xls) Turkish Statistical Institute. Viitattu 3.3.2021. (englanniksi) (turkiksi)
**Antonio Miguel Mateu Lahoz** (s. 12. maaliskuuta 1977 Algimia de Alfara, Espanja) on espanjalainen jalkapalloerotuomari. Hän on toiminut kansainvälisenä erotuomarina 1. tammikuuta 2011 lähtien.

Ensimmäisen ottelunsa maan korkeimmalla sarjatasolla Primera Divisiónissa Mateu Lahoz tuomitsi 13. syyskuuta 2008, jossa kohtasivat Sevilla ja Sporting Gijón. Sittemmin edettyään kansainvälisen tason erotuomariksi, hän on tuomaroinut Mestarien Liigan, Eurooppa-liigan ja arvoturnausten karsintojen lisäksi myös vuoden 2018 maailmanmestaruuskilpailuissa. Lahoz tuomaroi Mestarien Liigan loppuottelun Chelsean ja Manchester Cityn välillä 29. toukokuuta 2021.

Lähteet
-------

1. ↑  Antonio Mateu Lahoz football referee stats - WorldReferee.com *worldreferee.com*. Viitattu 30.5.2021.
2. ↑  UEFA.com: Referee teams appointed for UEFA Champions League and UEFA Europa League finals | Inside UEFA *UEFA.com*.  12.5.2021. Viitattu 30.5.2021. (englanniksi)

Aiheesta muualla
----------------

* Antonio Mateu Lahozin tilastot Football-lineups.com-sivustolla (englanniksi)
**Alex Ojasti** (s. 13. heinäkuuta 1966) on Aikakone-yhtyeen miessolisti ja taustalaulaja. Hän on sanoittanut suomeksi ja englanniksi lukuisia Aikakoneen kappaleita. 

Ojasti on syntynyt San Joséssa Costa Ricassa. Hänen äitinsä on uruguaylainen ja isänsä suomalainen. Ojasti on asunut Ranskassa, Brasiliassa ja Costa Ricassa. Hän osaa puhua taustansa ansiosta suomen lisäksi espanjaa, ranskaa, portugalia ja englantia. Ojasti on naimisissa ja hänellä on kaksi tytärtä.

Ojasti aloitti musiikkiharrastuksensa sellon soitolla Eckbolsheimissa, Strasbourgin liepeillä Ranskassa kuusivuotiaana. Hän jatkoi sellon opiskelua Suomessa Vantaan Musiikkiopistossa silloisen rehtorin ja arvostetun opettajan Teppo Tuomisen johdolla. Hän vaihtoi kymmenen vuoden sellon opiskelun jälkeen klassiseen kontrabassoon ja soitti sitä muun muassa Vantaan Musiikkiopiston orkesterissa. Hän oli kontrabasistina 1980-luvulla The Rockin' Cockets-, Roy Spade and the House Players (Clint Reno and The Blue Masters)- ja Blue Session -nimisissä rockabilly ja rock n' roll -yhtyeissä sekä 1990-luvulla Blue Bolt -nimisessä soul/rock/blues-kokoonpanossa. 

Ojasti tekee edelleen yhteistyötä Sanin, Veran ja Makin kanssa muun muassa säveltämällä, sanoittamalla, sovittamalla ja tuottamalla lukuisille artisteille musiikkia. Lisäksi hän tekee tausta- ja tunnusmusiikkia televisio-ohjelmiin ja elokuviin. Hän tekee nykyisinkin edelleen musiikkia tilaustyönä. 

Ojasti toimii myös elämäntaitovalmentajana, kouluttajana, luennoitsijana, konsulttina ja on NLP-master.

Aiheesta muualla
----------------

* Kuvia tai muita tiedostoja aiheesta **Alex Ojasti** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Bertrand de Orléans e Bragança e Wittelsbach** (s. 2. helmikuuta 1941) on Orléans-Bragançan sukuun kuuluva Brasilian entisen keisariperheen jälkeläinen ja Brasilian kruununtavoittelija. Hän on Brasilian viimeisen keisarin Pedro II:n tyttären, prinsessa Isabellan pojanpojanpoika. Bertrandista tuli kruununtavoittelija veljensä Luizin kuoltua 15. heinäkuuta 2022. Bertrand kuuluu isänsä puolelta Orléansin ja äitinsä puolelta Wittelsbachin sukuun.

Koska Bertrand ei ole ollut koskaan naimisissa eikä hänellä ole lasta, hänen perillisensä on hänen veljensä Antônio.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Portugali

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäiset artikkelit: en:Bertrand of Orléans-Braganza & es:Beltrán de Brasil
**Astronomy and Astrophysics** (lyhyemmin **A&A** tai *Astron. Astrophys.*) on suurimpia tähtitiedettä käsitteleviä tieteellisiä julkaisuja. Se julkaisee tutkimusartikkeleja teoreettisen ja havaitsevan tähtitieteen sekä tähtitieteellisten havaintolaitteiden tutkimuksen saralta. Lehteä julkaisee ranskalainen EDP Sciences ja sen tekijänoikeudet omistaa Euroopan eteläinen observatorio.

Lehti sai alkunsa useiden pienten eurooppalaisten tähtitieteen alan julkaisujen yhdistyttyä vuonna 1969. Nämä lehdet (perustamisvuosineen) olivat

* Annales d'Astrophysique (Ranska, perustettu 1938)
* Arkiv for Astronomi (Ruotsi, 1948)
* Bulletin of the Astronomical Institutes of the Netherlands (Alankomaat, 1921)
* Bulletin Astronomique (Ranska, 1884)
* Journal des Observateurs (Ranska, 1915)
* Zeitschrift fur Astrophysik (Saksa, 1930)

lisäksi vuonna 1992 lehteen yhdistyi

* Bulletin of the Astronomical Institutes of Czechoslovakia (Tšekkoslovakia, 1947)

Astronomy and Astrophysics ilmestyy viikoittain. Kussakin lehdessä on noin 400 sivua.

Aiheesta muualla
----------------

* Kotisivut
*Tämä artikkeli käsittelee rakennusta. Käsitteen muut merkitykset on käsitelty täsmennyssivulla.*
Akun tehdas.
**Akun tehdas** on Eppu Normaali Oy:n omistuksessa oleva Ylöjärvellä, Tampereen kupeessa toimiva monialainen av-talo. Akun tehtaalla toimii yli kymmenen itsenäistä yrittäjää yhteistyössä. Akun tehtaalta löytyy niin äänitysstudioita, äänentoisto- ja valoyhtiöitä, roudauslaatikon rakentaja kuin kuvaus- ja screeniyrityskin*selvennä*. Akun tehtaan sivutoimipiste ja myyntikonttori avattiin Turkuun kulttuurikeskus Logomoon lokakuussa 2016.

Juha Torvinen piti Creedence Clearwater Revivalista, joten rakennuksen (kuten myös Eppu Normaalin albumin ja kappaleen vuodelta 1980) nimi sai innoitusta CCR:n levyn nimestä *Cosmo's Factory*. 

Akun tehtaalla on äänitetty muun muassa Eppu Normaalin levy *Sadan vuoden päästäkin* ja pidetty suurien suomalaisten yritysten juhlia. Akun tehdas hoitaa myös äänentoisto- ja valotekniikkaa muun muassa Himos-festivaalille, Tammerfestiin, Kukkaisrockiin ja Helsingissä järjestettyihin Eurovision laulukilpailuihin 2007.

Aiheesta muualla
----------------

* Akun tehtaan kotisivut
**Asturian kuningaskunta** oli Pyreneiden niemimaan pohjoisosassa vuosina 718–925 sijainnut valtakunta. Se oli ensimmäinen kristitty kuningaskunta, joka perustettiin niemimaalle arabien valloituksen jälkeen.

Asturian kuningaskunnan perusti visigoottiylimys Pelayo eli Pelagius, joka kapinoi Asturian maurikuvernööriä vastaan 718. Pelagius löi maurit Covadongan lähellä vuonna 722, ja tätä taistelua pidetään usein Reconquistan alkuna. Pelagius hallitsi Asturiaa kuolemaansa saakka vuonna 737.

Pelagiuksen seuraajat liittivät valtakuntaan uusia alueita, ja varsinkin Alfonso II:n aikana Asturia laajentui voimakkaasti etelään. Kuningaskunta oli nimeltään Asturia vuoteen 924, jolloin siitä tuli Leónin kuningaskunta uuden pääkaupungin mukaan. Tällä nimellä se tunnettiin, kunnes se yhdistyi Kastiliaan Kastilian ja Leónin kuningaskunnaksi. Tämä kuningaskunta muodosti myöhemmin dynastisen unionin Aragonian kruunun kanssa, mikä johti yhtenäiseen Espanjaan.

Asturia-Leónin kuninkaat vuoteen 1037 saakka
--------------------------------------------

* Pelayo (718–737)
* Favila (737–739)
* Alfonso I (739–757)
* Fruela I (757–768)
* Aurelius (768–774)
* Silo (774–783)
* Mauregatus (783–788)
* Bermudo I (788–791)
* Alfonso II (791–842)
* Ramiro I (842–850)
* Ordoño I (850–866)
* Alfonso III (866–910)
* García I (910–914)
* Ordoño II (910–925)
* Fruela II (910–925)
* Alfonso IV (925–930)
* Ramiro II (930–951)
* Ordoño III (951–956)
* Sancho I (956–966)
* Ramiro III (966–984)
* Bermudo II (984–999)
* Alfonso V (999–1028)
* Bermudo III (1028–1037)

Lähteet
-------

* O´Callaghan, J.F.: *A history of Medieval Spain*. United Kingdom: Cornell University, 1975. ISBN 0-8014-0880-6. (englanniksi)

### Viitteet

1. ↑  O´Callaghan, s. 678
**Astroworld-festivaali** on yhdysvaltalainen musiikkifestivaali, joka pidetään Texasin Houstonin NRG Parkissa entisen Six Flags AstroWorld -huvipuiston alueella. Räppäri Travis Scottin perustama festivaali järjestettiin ensimmäisen kerran vuonna 2018. Vuoden 2021 festivaali keskeytyi, kun kahdeksan ihmistä kuoli pakkautumisen seurauksena syntyneessä paniikissa.

Historia
--------

Ensimmäinen Astroworld-festivaali järjestettiin vuonna 2018. Räppäri Travis Scott julkisti festivaalin viikon siitä, kun hänen *Astroworld*-niminen albuminsa oli julkaistu. Festivaali sai nimensä albumista, joka puolestaan oli nimetty suljetun Six Flags AstroWorld -huvipuiston mukaan. Lehdistötiedotteen mukaan festivaalin tarkoituksena on "tuoda takaisin AstroWorldin rakastettu henki ja nostalgia". Samalla se toteuttaa nuoren Travisin lapsuuden unelman.

Ensimmäisessä Astroworldissa esiintyivät muun muassa Post Malone, Metro Boomin, Lil Wayne ja Travis Scott itse. Festivaali laajentui vuodelle 2019, ja mukaan tuli muun muassa reggaeton- ja hard rock -esiintyjiä. Toisella kerralla mukana olivat muun muassa Gucci Mane, Rosalía, Migos, Pharrell Williams ja Megan Thee Stallion.

Vuoden 2020 festivaali jouduttiin peruuttamaan koronaviruspandemian takia, mutta Scott järjesti kuitenkin Epic Gamesin kanssa yhteistyössä *Fortnite*-videopeliin Astroworld-teemaisen tapahtuman. Festivaali palasi vuonna 2021, jolloin sen oli tarkoitus olla ensimmäistä kertaa kaksipäiväinen. Vuoden 2019 tapahtumassa oli noin 50 000, kun vuoden 2021 satatuhatta lippua myytiin loppuun puolessa tunnissa.

Vuoden 2021 festivaali keskeytyi ensimmäisen päivän jälkeen, kun kahdeksan ihmistä kuoli paniikissa, joka syntyi, kun yleisö pakkautui liian tiiviisti kohti lavaa. Paniikki syntyi perjantain myöhäisillassa festivaalin perustajan Travis Scottin esiintyessä. Tilanne alkoi noin kello 21, ja konsertti keskeytettiin 21.38, kun sen järjestäjät huomasivat tilanteen vakavuuden. Kuolleiden lisäksi ainakin 17 ihmistä vietiin sairaalaan. Loukkaantuneita oli kaikkiaan yli 300.

Lähteet
-------

1. ↑  Ogden Payne: Travis Scott Launches Astroworld Festival In Houston *Forbes*. Viitattu 7.11.2021. (englanniksi)
2. ↑  Noah Yoo: Travis Scott Announces Astroworld Festival 2018 *Pitchfork*.  10.8.2018. Condé Nast. Viitattu 7.11.2021. (englanniksi)
3. 1 2  Hannah Ryan: What is Astroworld? Who is Travis Scott? And other things to know about the incident *CNN*.  6.11.2021. Cable News Network. Viitattu 7.11.2021. (englanniksi)
4. ↑  Mikko Leppänen: Rap-keikka päättyi paniikkiin ja yleisön musertumiseen – ainakin 8 ihmistä kuoli ja useita loukkaantui Astroworld Festivalilla Yhdysvalloissa *Yle Uutiset*.  6.11.2021. Yleisradio. Viitattu 7.11.2021.

Aiheesta muualla
----------------

* Festivaalin kotisivut (englanniksi)
|  |
| --- |
| 
 |
| 

| Ammuntakesäolympialaisissa 2020 |
| --- |
| Pistooli |
| 10 m ilmapistooli |  | Miehet |  | Naiset |  | Joukkue |
| 25 m olympiapistooli |  | Miehet |  |  |
| 25 m pistooli |  |  |  | Naiset |
| Kivääri |
| 10 m ilmakivääri |   | Miehet |   | Naiset |  | Joukkue |
| 50 m kiväärin asentokilpailu |  | Miehet |  | Naiset |
| Haulikko |
| Skeet |  | Miehet |  | Naiset |
| Trap |  | Miehet |  | Naiset |  | Joukkue |

 |

**Sekajoukkueen trap Tokion olympialaisissa 2020** käydään Asakan ampumaradalla 31. heinäkuuta.

Karsinnat
---------

Ainoa suora karsintamahdollisuus oli vuoden 2018 MM-kilpailut, joista pääsee kaksi joukkuetta. Jotta muut maat voivat saada parin joukkuekilpailuun, tulee maalla olla edustus sekä naisten että miesten ilmapistoolikilpailussa.

### Olympiaturnaukseen päässeet maat

| Karsintatapa | Ajankohta | Paikat yhteensä | Maat |
| --- | --- | --- | --- |
| MM-kilpailut 2018 | 31. elokuuta – 15. syyskuuta 2018 | 4 |  Slovakia   Venäläiset olympiaurheilijat |
|

Osallistuvat urheilijat
-----------------------

Olympialaisiin osallistuvan ampujan on pitänyt rikkoa ennalta määrätty pisteraja, jotta hän saa kilpailla olympialaisissa. Tulos pitää rikkoa 24. heinäkuuta 2018 – 31. toukokuuta 2020. Miehissä tulos on 112 ja naisissa 92 pistettä.

| Maa | Paikat | Urheilijat |
| --- | --- | --- |
|  Slovakia | 1 |  |
|  Venäjä | 1 |  |
|

Kilpailu
--------

Kilpailu koostuu kahdesta osasta. Karsintakierroksella kumpikin ampuja ampuu 75 kiekkoa. Karsinnoissa yhtä kiekkoa kohden saa käyttää kaksi laukausta. Loppukilpailuun pääsee karsintojen kuusi parasta joukkuetta. Loppukilpailussa maa saa itse valita ampumajärjestyksen. Kun jokainen joukkue on ampunut 25 kiekkoa, viimeisenä oleva joukkue putoaa pois kilpailusta. Tämän jälkeen aina viiden kiekon jälkeen viimeisenä oleva joukkue putoaa pois kilpailusta. Jos sijoilla 3.–6. kaksi joukkuetta on putoamassa, putoaa joukkue jolla on huonompi karsintatulos. Kulta- ja hopeamitalien tapauksissa tasatilanne ratkaistaan lisäkiekoilla. Loppukilpailussa yhtä kiekkoa kohden saa ampua vain yhden laukauksen.

### Karsinta-ammunnat

| # | Maa | Urheilijat | Tulos |
| --- | --- | --- | --- |
| 1. |  |  |  |
| 2. |  |  |  |
|

### Loppukilpailu

| # | Maa | Urheilijat | 1.–25. | 26.–30. | 31.–35. | 36.–40. | 41.–50. | Kokonaistulos |
| --- | --- | --- | --- | --- | --- | --- | --- | --- |
| 1. |  |  |  |  |  |  |  |  |
| 2. |  |  |  |  |  |  |  |  |
| 3. |  |  |  |  |  |  | — |  |
| 4. |  |  |  |  |  | — |  |
| 5. |  |  |  |  | — |  |
| 6. |  |  |  | — |  |
|

Lähteet
-------

1. 1 2  Qualification System - Games of the XXXII Olympiad - Tokyo 2020 (pdf) WA.  Arkistoitu 22.6.2019. Viitattu 9.9.2019. (englanniksi)
2. ↑  Olympic Games ISSF. Viitattu 9.9.2019. (englanniksi)
**August Aleksander Valtakoski** (alkuaan **Wallenius**, 13. lokakuuta 1888 Turku – 29. syyskuuta 1945) oli suomalainen näyttelijä ja teatterinjohtaja. Hän teki pitkän uran työväen näyttämöillä eri puolilla Suomea.

Ura
---

Aku Valtakosken vanhemmat olivat muurari August Robert Wallenius ja Karoliina Wilhelmiina Efraimintytär. Valtakoski aloitti työuransa kirjaltajana ja siirtyi näyttelijäksi 1906 turkulaiselle Toivo II:n näyttämölle. Hän näytteli Turun Näyttämöllä, Turun Seuranäyttämöllä ja Turun Työväen Teatterissa. Ura katkesi Suomen sisällissotaan, johon Valtakoski osallistui punaisten joukoissa. Hän päätyi Suomenlinnan vankileirille.

Valtakosken ura jatkui 1919 Kokkolan Työväen Näyttämöllä, josta hän siirtyi Kajaaniin ja edelleen Tampereen Työväen Teatteriin, jossa hän näytteli 1922–1925. Vuosina 1925–1928 Valtakoski näytteli Varkauden Työväen Näyttämöllä ja 1929–1930 Hämeenlinnan Työväen Teatterissa.

Hämeenlinnasta Valtakoski siirtyi Jyväskylän Työväen Teatterin johtajaksi, minkä jälkeen hän toimi teatterinjohtajana Mikkelissä, Kuopiossa ja Lappeenrannassa.

Valtakosken rooleja olivat muun muassa Baldevin (*Baldevinin häät*), kenraali (*Viholliset*), Juikurinen (*Kun ruusut kukkivat*), Stålarm (*Daniel Hjort*), Jussi (*Pohjalaisia*) ja Timo (*Seitsemän veljestä*).

Valtakoski avioitui näyttelijä Elvi Majasen kanssa 1919. Pariskunnan nuorempi poika Jussi Valtakoski päätyi vanhempiensa tapaan näyttelijäksi.

Lähteet
-------

* *Kotimaisia näyttämötaiteilijoita sanoin ja kuvin - Inhemska scenkonstnärer i ord och bild*. Viipuri: Kustannusliike Opas, 1930.
* Veistäjä, Verneri: *Teatterin maailma - Maamme teatterit ja niiden taiteilijat*. Helsinki: Suomen Teatterijärjestöjen Keskusliiton julkaisuja n:o 5, 1950.

### Viitteet

1. 1 2 3 4 5 6 7  Kotimaisia näyttämötaiteilijoita sanoin ja kuvin 1930, s. 343
2. 1 2  August Aleksander Valtakoski, Turun hautausmaa 01U.01.02.07.9, Turun ja Kaarinan seurakuntayhtymän hautatoimi, viitattu 3.1.2022
3. ↑  Aku ja Elvi Valtakosken valokuva-albumi *Teatterimuseo.fi*.  2020. Viitattu 27.12.2020.
4. ↑  Heikkilä, Ali: Nuorten kirjeenvaihtoa 1918 *Kmvlehti.fi*.  30.9.2017. Viitattu 27.12.2020.
5. ↑  Teatterin maailma 1950, s. 241–242


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |
Äänitason esitys digitaalisessa äänen tallentimessa (Zoom H4n).
**Digitaalinen ääni** tarkoittaa äänen tallennusta ja käsittelyä digitaalisessa muodossa.

Digitaalinen ääni voidaan muuntaa analogisesta digitaaliseksi A/D-muuntimella ja digitaalisesta analogiseksi D/A-muuntimella.
Digitaalisessa muodossa olevaa ääntä voidaan käsitellä ohjelmistoilla, sitä voidaan tallentaa eri muodoissa (tiedostomuodot, CD-levy, DAT-nauha) ja sitä voidaan välittää radioaalloilla (digitaalinen radio), matkapuhelinverkossa (GSM) tai internetissä.

Digitaalisesti tallennettua ääntä voidaan pakata, jolloin tallennuskapasiteetin tarve pienenee. Äänen kompressointi tarkoittaa dynaamisen vaihtelun pienentämistä.

Taustaa
-------

Ääniaalto (punaisella) esitettynä digitaalisesti (sinisellä) näytteistyksen ja 4-bittisen kvantisoinnin jälkeen.
Digitaalinen tallennus mahdollistaa korkeatasoisen äänen toistamisen verrattuna perinteisiin menetelmiin koska digitaalinen ääni on immuuni useille häiriöille, joita analogisessa äänen toistamisessa ja tallentamisessa esiintyy. Lisäksi monet digitaaliset äänen tallentimet on suunniteltu havaitsemaan ja poistamaan häiritsevät signaalit.

Katso myös
----------

* Audiotyöasema
* Digitaalinen signaalinkäsittely
* Pulssikoodimodulaatio (PCM)
* Pulssinleveysmodulaatio (PWM)
* Pulssintiheysmodulaatio (PDM)

Lähteet
-------

1. ↑  digital sound recording *britannica.com*. Viitattu 28.11.2022. (englanniksi)
**Autonoe** on Jupiteria retrogradiseen suuntaan kiertävä, epäsäännöllinen, Pasiphaë-ryhmään kuuluva kuu. Se tunnetaan myös nimellä Jupiter XXVIII. Sen löysi ryhmä Havaijin yliopiston tähtitieteilijöitä vuonna 2001. Kuu sai silloin väliaikaiseksi nimekseen S/2001 J 1.

Autonoe on halkaisijaltaan noin 4 kilometriä ja se kiertää Jupiteria noin 24 264 000 kilometrin etäisyydellä kiertoajan ollessa 772,168 päivää. Radan inklinaatio on 151° ja eksentrisyys 0,369.
Se kuuluu Pasiphae-ryhmään, epäsäännölliset retrogradiset kuut, jotka kiertävät Jupiteria 22,8–24,1 Gm:n etäisyyksillä ja joiden kaltevuus vaihtelee 144,5–158,3 asteen välillä.

Nykyisen nimensä kuu sai elokuussa 2003 kreikkalaisesta mytologiasta.

Jupiterin kuut

|  |  |
| --- | --- |
| Amalthea-ryhmä | 
* Metis
* Adrastea
* Amalthea
* Thebe

 |
| Galilein kuut | 
* **Io**
* **Europa**
* **Ganymedes**
* **Kallisto**

 |
| Themisto-ryhmä | 
* Themisto

 |
| Himalia-ryhmä | 
* Leda
* Himalia
* Lysithea
* Elara

 |
| Carpo-ryhmä | 
* Carpo
* *S/2003 J 12*
* *S/2011 J 1*

 |
| Ananke-ryhmä | 
* Ananke
* Praxidike
* Harpalyke
* Iocaste
* Euanthe
* Thyone
* Euporie
* *S/2003 J 3*
* *S/2003 J 18*
* *S/2010 J 2*
* Thelxinoe
* Helike
* Orthosie
* *S/2003 J 16*
* Hermippe
* Mneme
* *S/2003 J 15*

 |
| Carme-ryhmä | 
* Herse
* *S/2003 J 10*
* Pasithee
* Chaldene
* Arche
* Isonoe
* Erinome
* Kale
* Aitne
* Taygete
* *S/2003 J 9*
* Carme
* *S/2003 J 5*
* *S/2003 J 19*
* Kalyke
* Eukelade
* Kallichore

 |
| Pasiphaë-ryhmä | 
* Eurydome
* *S/2003 J 23*
* Hegemone
* Pasiphaë
* Sponde
* Cyllene
* Megaclite
* *S/2003 J 4*
* Callirrhoe
* Sinope
* Autonoe
* Aoede
* *S/2011 J 2*
* *S/2010 J 1*
* Kore
* *S/2003 J 2*

 |
| Varmistamattomat | 
* *S/2000 J 11*

 |
**Grazia Zafferani** (31. joulukuuta 1972) on sanmarinolainen poliitikko ja toinen maan kapteenivaltionhoitaja yhdessä Alessandro Mancinin kanssa.

Tausta ja yksityiselämä
-----------------------

Zafferani on naimisissa vuodesta 1996 ja hänellä on neljä lasta. Zafferanin isoisä ja setä, jotka molemmat edustivat kommunistista puoluetta, ovat myös toimineet kapteenivaltionhoitajina: isoisä Luigi Zafferani vuonna 1947 Rossano Zafferani vuonna 1987..

Ennen politiikkaan lähtemistä Zafferani opiskeli mm. myyntipsykologiaa ja toimi valmistuttuaan vuosia vaate- ja muotialalla. Hän omisti vaatekaupan vuosina 2000–2003. Vuonna 2007 hän jäi kotiäidiksi..

Poliittinen ura
---------------

Vuonna 2012 Zafferani oli perustamassa R.E.T.E.-puoluetta ja on toiminut sen puheenjohtajana. Hänet valittiin San Marinon Suur- ja yleisneuvostoon vuonna 2013. Zafferanin huhtikuussa 2020 alkanut kausi maan kapteenivaltionhoitajana on hänen ensimmäisensä..

Lähteet
-------

1. ↑  Capitani Reggenti in carica - Reggenza *www.reggenzadellarepubblica.sm*. Viitattu 11.5.2020.
2. 1 2  Fabbri, Monica: Capitani Reggenti: i profili di Alessandro Mancini e Grazia Zafferani *Rtv San Marino*.  18.3.2020. Viitattu 12.5.2020. (italiaksi)
3. ↑  26 – Grazia Zafferani  2020. R.E.T.E.. Viitattu 12.5.2020. (italiaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Corse-du-Sud** oli Välimeressä sijaitsevan Korsikan saaren eteläosasta koostuva departementti Ranskassa. Departementti muodostettiin 15. syyskuuta vuonna 1975, jolloin Corsen departementti jaettiin Haute-Corsen ja Corse-du-Sudin departementteihin. Corse-du-Sudin alue vastaa vuosina 1793–1811 toimineen Liamonen departementin aluetta.

Corse-du-Sudin asukasluku vuonna 2006 oli 135 718. Pinta-alaltaan se on 4 014 neliökilometrin suuruinen, ja asukastiheys oli 33,8 asukasta neliökilometrillä. Departementissa sijaitsee kaksi kaupunkia, Ajaccio ja Sartène. Ajaccio oli koko Korsikan pääkaupunki.

Korsikan aluevaalien jälkeen 1. tammikuuta 2018 Corse-du-Sudin departamentti yhdistyi pohjoisen Haute-Corseen kanssa yhdeksi Corsen departamentiksi.

Katso myös
----------

* Luettelo Corse-du-Sudin kunnista

Lähteet
-------

1. ↑  Résultats départementaux des enquêtes de recensement de 2004 à 2006 Institut National de la Statistique et des Études Économiques. Viitattu 8. heinäkuuta 2009. (ranskaksi)
2. ↑  Morgane Rubetti. "Corse : cinq questions pour comprendre les élections territoriales", 1 December 2017. Luettu 2 December 2017.

Aiheesta muualla
----------------

* Conseil Général de la Corse du Sud (Arkistoitu – Internet Archive)
**Grease** on vuonna 1978 ensi-iltansa saanut Randal Kleiserin ohjaama elokuva, joka perustuu Jim Jacobsin ja Warren Caseyn käsikirjoittamaan samannimiseen musikaaliin vuodelta 1971. Pääosia esittävät *Saturday Night Fever – lauantai-illan huumaa* -elokuvan myötä tähdeksi noussut John Travolta sekä laulajana paremmin tunnettu Olivia Newton-John.

Juoni
-----

Elokuva kertoo 1950-luvun lukiolaiselämästä. Tapahtumapaikkana on Rydellin koulu Chicagossa. Sandy ja Danny tapaavat toisensa kesälomalla ja rakastuvat toisiinsa heti. Kun kesäloma loppuu, he joutuvat eroamaan toisistaan. Sandy nimittäin asuu Australiassa ja Danny Chicagossa. Sandyn suunnitelmat muuttuvat ja hän muuttaa itse Chicagoon. Selviää, että Danny ja Sandy ovat samassa koulussa. Danny on kovis, joka johtaa T-Birds-jengiä. Sandy puolestaan pitää koulusta ja urheilusta, vaikka onkin itse surkea siinä. Sandy pyrkii Pink Ladies -jengiin, mutta ongelmana on, että hänen tulisi alkaa juoda alkoholia ja polttaa tupakkaa. Sandy nolaa itsensä, joten Danny häpeää häntä ja kaikki Dannyn kaverit pilkkaavat Sandyä. Heille tuleekin mutkia suhteeseensa. Sandyn on muututtava kovikseksi, jotta kaikki olisivat tyytyväisiä.

Näyttelijät
-----------

|  |  |  |
| --- | --- | --- |
|  John Travolta   | … |   Danny Zuko
  |
|  Olivia Newton-John   | … |   Sandy Olsson
  |
|  Stockard Channing   | … |   Betty Rizzo 
  |
|  Jeff Conaway   | … |   Kenickie
  |
|  Didi Conn   | … |   Frenchy
  |
|  Barry Pearl   | … |   Doody
  |
|  Michael Tucci   | … |   Sonny LaTierri
  |
|  Kelly Ward   | … |   Roger
  |
|  Jamie Donnelly   | … |   Jan
  |
|  Dinah Manoff   | … |   Marty Maraschino
  |
|  Eve Arden   | … |   Rehtori McGee
  |
|  Michael Biehn   | … |   Mike (ei mainita lopputeksteissä)
  |

Soundtrack
----------

*Pääartikkeli: Grease (soundtrack)*
*Grease* sisältää paljon alkuperäisiä kappaleita musikaalista, mutta suurimmat hitit, kuten Travoltan ja Newton-Johnin duetto "You're The One That I Want", Newton-Johnin "Hopelessly Devoted To You" ja Frankie Vallin esittämä tunnussävel "Grease" sävellettiin elokuvaa varten.

Vastaanotto
-----------

*Video-oppaassa* vuodelta 1994 Asko Alanen pitää *Greasea* vilkkaasti ja hauskasti liikkuvana popparodiana. Hän antoi elokuvalle neljä tähteä viidestä, mikä vastaa sanallista arviota "erinomainen". *Helsingin Sanomien* Helena Yläsen mielestä *Greasen* on harmiton ja hyväntuulinen hupailu amerikkalaisesta highschoolnuorisosta, osumatarkkuudeltaan kuitenkin vain television *Onnen päivät* -sarjan luokkaa. Hänestä elokuvan parasta antia ovat jivepohjaiset luontevat tanssikohtaukset.

Lähteet
-------

1. ↑  Romano, Bello (toim.): *Video-opas 95, Yli 8500 elokuvaa, 2000 uutuutta*. WSOY, 1994. ISBN 951-0-19839-0.
2. ↑  Ylänen, Helena: Hupailu rasviksista.  *Helsingin Sanomat*, 9.12.1978, s. 14. Näköislehti (maksullinen).

Kirjallisuutta
--------------

* Brickman, Barbara Jane: *Grease : Gender, Nostalgia and Youth Consumption in the Blockbuster Era.* Routledge, 2018. ISBN 978-1-138-68271-9.

Aiheesta muualla
----------------

* *Grease* Internet Movie Databasessa. (englanniksi)
Kuubalainen taksinkuljettaja.
**Autonkuljettaja** on henkilö, joka ajaa työkseen autoa, esimerkiksi taksia, bussia tai muuta jakelu -tavarankuljetusautoa kuten myös kuorma- tai yhdistelmäajoneuvoa. Yleensä kuitenkin puhutaan erikseen linja-autonkuljettajista, kuorma-autonkuljettajista tai kansanomaisesti "rekkamiehistä", jotka kuljettavat erilaisia yhdistelmäajoneuvoja.

Autonkuljettaja on myös nimitys henkilölle, joka on suorittanut logistiikan perustutkinnon kuljetuspalvelujen koulutus-ohjelmassa, muita logistiikan perustutkintoja ovat lentoasemahuoltaja sekä varastonhoitaja kukin omassa koulutusohjelmassaan. Kaikki logistiikan perustutkinnot ovat laajuudeltaan 120 opintoviikkoa, joita voidaan opiskella ammattikouluissa tai -opistoissa niin peruskoulu- kuin ylioppilaspohjaisillakin linjoilla sekä aikuiskoulutuksena jolloin autonkuljettajan perustutkinto suoritetaan niin sanotuin näyttökokein. Nämä näyttökokeet pyritään suorittamaan mahdollisimman aidoissa työympäristöissä tai sellaisiksi järjestetyissä. Kaikki logistiikan perustutkinnot antavat Suomessa yleisen jatko-opintokelpoisuuden ammattikorkeakouluihin tai yliopistoihin sen mukaan, mitä asianomainen yliopisto asettaa pääsyvaatimukseksi.

Valtion päämiehillä tai valtion vaikutusvaltaisilla henkilöillä, sotilashenkilöstöllä tai varakkailla yksityishenkilöillä voi olla oma autonkuljettaja, esimerkiksi filmitähdillä. Autonkuljettajalta vaaditaan vähintään 18 vuoden ikää ja linja-autonkuljettajalta 21 vuoden ikää, vastuullisuutta ja täsmällisyyttä,liikennesääntöjen osaamista sekä niiden noudattamista, hyvää näkö- ja huomiokykyä sekä nopeaa ratkaisukykyä. Vaaditaan myös kokemusta ,rauhallisuutta, erityisen kehittynyttä liikennesilmää, kyseisen ajoneuvon kuljettamiseen tarvittavaa ajolupaa tai ajokorttia. Koska kyseessä on asiakaspalveluammatti, autonkuljettajalta vaaditaan työssään myös kykyä tulla toimeen erilaisten ihmisten kanssa. Maailman yhä kansainvälistyessä kielitaito on eduksi. Ammatin haittapuolia on monesti vaihtelevat ja pitkät työajat,tiukat aikataulut, vaihtelevien liikennetilanteiden ja keliolosuhteiden seuraamisesta johtuva jatkuva valppaana olo, mikä monesti kuormittaa henkisesti sekä istumatyöstä ja vedosta johtuva selän ja hartiaseudun kuormitus, erinäköiset jalkakivut sekä muut mahdollisesti työstä esiintyvät vaivat.

Katso myös
----------

* Liikenne
* Logistiikka

Lähteet
-------

1. ↑  *autonkuljettaja.* *Kielitoimiston sanakirja*. Helsinki: Kotimaisten kielten keskus, 2022.
**Daniel "Dani" Pacheco Lobato** (s. 5. tammikuuta 1991 Pizarra, Espanja) on espanjalainen jalkapalloilija. Hän edustaa Englannin Valioliigassa pelaavaa Liverpoolia ja on pelipaikaltaan hyökkääjä tai hyökkäävä keskikenttäpelaaja.

Seurajoukkueura
---------------

Pacheco on pelannut juniorivuosinaan Málagan sekä Barcelonan akatemioissa. Vuonna 2007 hän siirtyi Liverpoolin reservijoukkueeseen. Ensimmäisen ottelunsa joukkueessa hän pelasi 5. helmikuuta 2008 Boltonin reservejä vastaan. Hän teki samaisessa ottelussa myös ensimmäisen maalinsa. Myöhemmin kauden aikana hän kunnostautui myös erityisesti hyvänä syöttelijänä.

Ensiesiintymisensä edustusjoukkueessa Pacheco teki 9. joulukuuta 2009 Mestarien liigan lohkovaiheen ottelussa italialaista Fiorentinaa vastaan. Ensimmäisen Valioliiga-ottelunsa hän pelasi kaksi viikkoa myöhemmin Wolverhamptonia vastaan. 18. helmikuuta 2010 hän pääsi jälleen vaihdosta kentälle Eurooppa-liigan ottelussa romanialaista Unirea Urzicenia vastaan ja tarjosi vain kuusi minuuttia myöhemmin tulonsa jälkeen ottelun voittomaaliin johtaneen syötön David N'Gogille.

Kaudeksi 2010–2011 Pacheco sai numerokseen 12, joka oli aiemmin käytössä brasilialaispuolustaja Fábio Auréliolla. Hän pelasi kauden ensimmäisen sarjaottelunsa 23. elokuuta 2010 Manchester Cityä vastaan.

23. maaliskuuta 2011 Pacheco siirtyi Norwich Cityyn loppukauden kestävällä lainasopimuksella. Kauden 2011–2012 hän pelasi lainalla Espanjan Primera Divisiónin Rayo Vallecanossa.

Maajoukkueura
-------------

Pacheco valittiin Espanjan alle 19-vuotiaiden maajoukkueen mukaan vuoden 2010 Euroopan-mestaruuskilpailuihin. Hän oli turnauksen paras maalintekijä neljällä osumallaan, joista kolme tulivat lohkovaiheen otteluissa Portugalia (2) ja Italiaa (1) vastaan sekä neljäs välieräottelussa Englantia vastaan. Espanja sijoittui turnauksessa toiseksi hävittyään loppuottelussa isäntämaa Ranskalle numeroin 1–2.

Lähteet
-------

* Daniel Pacheco Transfermarkt-sivustolla (englanniksi)

### Viitteet

1. ↑  Fiorentina loss summed up our campaign but we can start a new season against Arsenal says Liverpool FC manager Rafael Benitez Liverpool Daily Post. Viitattu 10.9.2010. (englanniksi)
2. ↑  Liverpool 1-0 Unirea Urziceni BBC Sport. Viitattu 10.9.2010. (englanniksi)
3. ↑  Pacheco handed new number Liverpool FC. Viitattu 10.9.2010. (englanniksi)

Aiheesta muualla
----------------

* Daniel Pachecon esittely Liverpoolin kotisivustolla (englanniksi)
* Daniel Pachecon tilastot Soccerbase -sivustolla[vanhentunut linkki] (englanniksi)
**Daniel Okas** (s. 14. tammikuuta 1998 *lähde?*) on lahtelainen muusikko, tuottaja, lauluntekijä ja entinen tubettaja. Hän on julkaissut kahdeksan singleä, joista ensimmäisen hän teki yhdessä Tuulin kanssa ("Justin" - Tuuli feat. Daniel Okas) ja toinen "Tanssit mulle", josta tehtiin myös musiikkivideo, *Hokkus Pokkus* ja Pari pisaraa. Okas julkaisi huhtikuussa 2018 EP:n, jolla oli neljä singleä. Okasin Youtube-kanavalla on yli 30 tuhatta tilaajaa. Tubettamisen Okas kuitenkin lopetti vuoden 2018 alkupuolella.
Okasin levy-yhtiö oli Universal Music vuosina 2016-2018. Okas erosi Universalilta ja siirtyi Monsp Recordsille. 

Daniel on julkaissut omia vaatteita, huppareita sekä t-paitoja Dokas-logolla. Hän soittaa pianoa sekä virkkaa pipoja.

Diskografia
-----------

### Studioalbumit:

| Albumi | Albumin tiedot | Listasijoitukset |
| --- | --- | --- |
| *Whiskey x2* | * Julkaistu: 2020
* Formaatti: Digitaalinen
* Levy-yhtiö: Monsp Records & Warner Music Finland
 |  |

### EP't:

* *Yksinäinen Pianisti EP*

  

### Singlet:

| Vuosi | Single | Albumi |
| --- | --- | --- |
| 2017 | *"Tanssit Mulle"* |  |
| *"Hokkus Pokkus"* |
| 2018 | *"Pari Pisaraa"* |
| *"Trapper Bae" (feat. Hussa)* | *Whiskey x2* |
| *"FTI"* |
| 2019 | *"Lowrider"* |
| *"Apollo13"* |
| *"Whiskey x2"* |

### Musiikkivideot:

* *Justin (2016)*
* *Tanssit Mulle (2017)*
* *Pari Pisaraa (2018)*
* *FTI (2018)*

  

### Vierailijana

| Vuosi | Kappale | Artisti | Albumi |
| --- | --- | --- | --- |
| 2016 | *"Justin"* | Tuuli |  |
| 2018 | *"Sykli"* | Pöytis | Trip |
| 2019 | *"Hypnoottinen" [remix]* | Kevin Tandu, MEGA-Ertsi, Juno |  |
Orangerialinna pihaterasseineen.
**Orangerialinna** (saks. *Orangerieschloss*) on Potsdamissa Sanssoucin palatsin puistossa sijaitseva uusrenessanssityylinen palatsimainen orangeria, joka kuuluu entisiin Hohenzollernien palatseihin. Se sijaitsee Sanssoucin palatsin länsipuolella olevalla kukkulalla.

Orangerialinnan rakennutti Preussin kuningas Fredrik Vilhelm IV. Hän laati sen ensimmäiset luonnokset itse kruununprinssiaikanaan vuonna 1830 palattuaan matkalta Italiasta. Hän antoi suunnittelutyön vuonna 1840 ensin arkkitehti Ludwig Persiukselle, jonka työtä jatkoivat myöhemmin Friedrich August Stüler ja Ludwig Ferdinand Hesse. Rakentaminen päästiin aloittamaan 1851. Rakennus valmistui lopulta vuonna 1864. Orangerian esikuvina on käytetty Italian renessanssipalatseja. Kaksoistorneilla varustettu keskiosa viittaa Rooman Villa Mediciin, kulmarakennelmat puolestaan Firenzen Uffizi-gallerian Arnon puoleiseen julkisivuun. Rakennus on sivuhalleineen yli 300 metriä pitkä. Päärakennuksen ympärillä on terasseja, pylväskäytäviä, pihaveistoksia ja kasvihuoneita. Orangerialinnan katsotaan kuvastavan Fredrik Vilhelmin tunnettua "Italian-kaipuuta". Hänet tunnettiin myös lempinimellä "romantikko valtaistuimella".

Orangerialinnan hienoin osa on Rafael-sali, johon on sijoitettu yli 50 jäljennöstä italialaisten renessanssin mestarien maalauksista. Ne on tehty 1800-luvulla. Joukossa on kopioita useista Rafaelin maalauksista. Rakennuksessa on myös viisi uusrokokootyyliin sisustettua ylellistä vierashuoneistoa, joissa majailivat korkeat arvovieraat, kuten Venäjän tsaari Nikolai I vaimoineen.

Lähteet
-------

1. 1 2 3  Edelgard Abenstein & Jeannine Fiedler: *Taide & Arkkitehtuuri: Berliini* (suom. Pirkko Roinila), s. 411–412. Tandem Verlag (h. f. ullmann) 2009. Alkuteos *Kunst & Architektur Berlin*.
2. 1 2  Orangerieschloss (saksaksi) Stiftung Preussische Schlössen und Gärten Berlin-Brandenburg. Viitattu 7.8.2014.

Aiheesta muualla
----------------

* Kuvia tai muita tiedostoja aiheesta **Orangerialinna** Wikimedia Commonsissa
Edonis ja muut Makedonian valtakunnan alueet (n. 334–323 eaa.) kartalla.
**Edonis** (m.kreik. Ἠδωνίς, *Ēdōnis*, myös Ἠδωνία, *Ēdōnia*) oli antiikin aikainen alue ja myöhempi Makedonian valtakunnan osa Traakiassa nykyisen Kreikan koillisosassa.

Maantiede
---------

Edonis käsitti Strymon-joen ja Kerkinitis-järven itäpuolella sijainneen alueen. Laajimmillaan sen on katsottu ulottuneen Nestos-joelle saakka. Sen kaakkoispuolella Strymoninlahden rannikolla sijaitsi Pieris, luoteispuolella Odomantike, Strymon-joen länsipuolella Bisaltia ja idempänä varsinainen Traakia. 

|  |  |
| --- | --- |
| Polikset
Edoniin polikset eli kaupunkivaltiot olivat:
* (Amfipolis)
* (Eion)
* Fagres
* Filippoi
* Myrkinos
* Neapolis
* Oisyme
 | Muut kaupungit
Edoniin muita kaupunkeja tai asutuksia olivat muun muassa:
* Akontisma
* Domeros
* Drabeskos
* Gasoros
* Pergamos
 |

Historia
--------

Edonis oli saanut nimensä aluetta asuttaneesta edonien (*Ēdōnes*, Ἤδωνες tai *Ēdōnoi*, Ἤδωνοι) heimosta. Thukydideen mukaan heimo asui alun perin Strymonin itäpuolella, mutta valtaansa laajentaneet makedonialaiset ajoivat nämä pois sieltä, joten heimo muutti joen toiselle puolelle.

Edoniin polikset olivat kreikkalaisten siirtokuntinaan 600–400-luvuilla eaa. perustamia. Amfipolis ja sen satama Eion olivat alun perin osa Edonista, mutta myöhemmin niistä tuli osa Bisaltiaa.

Lähteet
-------

1. 1 2 3 4 5  Smith, William: "Edones", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
2. ↑  Ptolemaios: *Geografia* 3.13.31.
3. 1 2  Hansen, Mogens Herman & Nielsen, Thomas Heine: *An Inventory of Archaic and Classical Poleis*, s. 794, 857, 864. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
4. ↑  Thukydides: *Peloponnesolaissota* 2.99.
Edon linna ja sitä ympäröivät vallihaudat. 1600-luvun maalaus.
**Edon linna** on linna, joka rakennettiin vuonna 1457 Tokioon, silloiselta nimeltään Edoon. Alkuperäisen linna rakensi Daimio Ōta Dōkan. Tokugawa Ieyasu, Tokugawa-shōgunaatin perustaja, muutti sinne 1590 ja laajensi sitä merkittävästi. Linna oli shōgunin asuinpaikka ja maan sotilasvallan keskus Edo-kauden ajan. Kun Japanin keisarillinen hovi muutti Kiotosta Tokioon, linnasta tuli keisarillinen palatsi ja Japanin keisarin asunto, ja sen nimeksi tuli Kōkyo. Linna on kärsinyt suurista tulipaloista vuosina 1657 ja 1873. Alkuperäisestä linnasta on jäljellä valleja ja vallihautoja. 

Linnan sisemmän vallihaudan ympäröimä alue on 2 km pitkä pohjois-eteläsuunnassa ja 1500 m leveä idästä länteen.

Lähteet
-------

1. 1 2  Edo-jo (Arkistoitu – Internet Archive) National Association of Japan-America Societies (englanniksi)
2. ↑  Edo Castle Japan Visitor (englanniksi)

Aiheesta muualla
----------------

* Kuvia tai muita tiedostoja aiheesta **Edon linna** Wikimedia Commonsissa
**Bernt Reinhold Alfred Rehbinder** (30. syyskuuta 1817 Turku – 29. maaliskuuta 1883 Helsinki) oli Venäjän keisarillisessa armeijassa palvellut suomalainen kenraalimajuri ja vapaaherra.

Rehbinderin vanhemmat olivat kapteeni, tullitarkastaja, vapaaherra Carl Gustaf Rehbinder ja Agata Fredrika Wilhelms ja puoliso vuodesta 1844 Johanna Matilda Tigerstedt. Rehbinder kävi Turussa kaksi luokkaa alkeiskoulua 1829–1831, minkä jälkeen hän tuli oppilaaksi Haminan kadettikouluun. Sieltä vuonna 1838 valmistuttuaan hänet määrättiin vänrikkinä palvelukseen Nevan merirykmenttiin. Rehbinder ylennettiin aliluutnantiksi 1840 ja luutnantiksi 1843. Vuonna 1848 hänet määrättiin ensin Napolin kuninkaan jalkaväkirykmentissä eli entisessä Nevan merirykmentissä reservipataljoonaan ja sitten komentajan adjutantiksi 1. jalkaväkiarmeijakunnan reservidivisioonaan. Alikapteeniksi 1849 ylennettynä Rehbinder komennettiin seuraavana vuonna 10. jalkaväkidivisioonan 1. prikaatin komentajan adjutantiksi. Kapteeniksi hänet ylennettiin 1851.

Krimin sotaan 1853–1856 osallistunut Rehbinder ylennettiin sodan aikana 1854 majuriksi. Sodan jälkeen huhtikuussa 1856 hänet siirrettiin 7. suomenmaalaiseen linjapataljoonaan ja seuraavana vuonna 8. suomenmaalaiseen linjapataljoonaan. Vuonna 1858 hänet nimitettiin Keisarillisen Suomen sotaväen- ja luotsilaitoksen ylisotaoikeuden vakinaiseksi jäseneksi. Rehbinder ylennettiin everstiluutnantiksi 1859 ja everstiksi 1865. Vuonna 1879 hänet määrättiin ylisotaoikeuden, vuodesta 1880 Keisarillisen Suomen ylisotaoikeus, vt. puheenjohtajaksi, missä virassa hän toimi kuolemaansa asti. Ylennyksen kenraalimajuriksi hän oli saanut huhtikuussa 1881.

Rehbinder oli aatelissäädyssä edustaja valtiopäivillä 1863–1864.

Lähteet
-------

1. 1 2 3  Bernt Reinhold Alfred Rehbinder *Suomalaiset kenraalit ja amiraalit Venäjän sotavoimissa 1809–1917*. Biografiakeskus, Suomalaisen Kirjallisuuden Seura. (Viitattu 13.4.2020)
2. ↑  Förteckning öfver Ridderskapets och Adelns medlemmar vid Landtdagens öppnande den 18 September 1863. Protokoll hållna hos Höglofl. Ridderskapet och Adeln vid Landtdagen i Helsingfors åren 1863—1864. Första Häftet. Helsingfors: Finska Litteratur-Sällskapets tryckeri, 1864, s. 1–6.